สนข.เปิดตัว “บัตรแมงมุม” เชื่อม BTS-MRT-รถเมล์ เริ่ม 1 ต.ค.นี้
สนข.เปิดตัว “บัตรแมงมุม” ใช้เชื่อมระบบขนส่ง นำร่องรถเมล์ขสมก. 1 ต.ค.นี้ ส่วนรถไฟฟ้าแอร์พอร์ต เรล ลิงค์-รถไฟฟ้าสายสีม่วง-BTS-MRT สามารถใช้ได้กลางปี61
4 ก.ย. 2560

 
นายชัยวัฒน์ ทองคำคูณ ผู้อำนวยการสำนักงานนโยบายและแผนการขนส่งและจราจร (สนข.) เปิดเผยถึงความคืบหน้าการพัฒนาระบบตั๋วร่วมหรือบัตรแมงมุม ว่า ที่ประชุมคณะรัฐมนตรีได้เห็นชอบโครงการแล้ว
โดยหลังจากนี้บริษัทเอกชนผู้เดินรถให้บริการรถไฟฟ้าทั้งบีทีเอส และรถไฟฟ้าใต้ดิน พร้อมเข้าร่วมโครงการ และการรถไฟฟ้าขนส่งมวลชนแห่งประเทศไทย (รฟม.) จะถ่ายโอนงานฐานข้อมูลและเป็นผู้จัดการงานของบริษัทจัดแบ่งรายได้หรือเคลียร์ริ่งเฮ้าส์ เชื่อมโยงกับผู้ประกอบการเดินรถแต่ละราย
ทั้งนี้เพื่อเกิดความชัดเจนทั้งในแง่ของกฎหมายและผู้รับผิดชอบ และโดยคาดว่าภายใน 6 เดือน จะสามารถเชื่อมโยงการบริการกับบัตรแมงมุมเข้ากับทุกระบบได้แน่นอน
ขณะเดียงกันทาง สนข.จะแจกบัตรแมงมุมฟรี (ไม่ต้องเสียค่ามัดจำบัตร 50 บาท) จำนวน 200,000 ใบ ให้แก่ประชาชนเพื่อทดลองใช้ ในวันที่ 1 ตุลาคมนี้ พร้อมเร่งเชื่อมต่อระบบรถไฟฟ้าแอร์พอร์ต เรล ลิงค์ รถไฟฟ้าสายสีม่วง ระบบรถไฟฟ้าบีทีเอส และรถไฟฟ้า MRT ให้สามารถใช้ได้ในช่วงกลางปี 2561
ทั้งนี้ ทาง สนข. ได้ดำเนินการใส่ชิพบัตรแมงมุมลงไปในบัตรสวัสดิการแห่งรัฐแล้ว (บัตรคนจน) เพื่อให้ผู้ที่ถือบัตรสามารถใช้บริการขนส่งสาธารณะที่ใช้บัตรแมงมุมได้โดยไม่เสียค่าใช้จ่าย ตามวงเงินแบ่งเป็น รถประจำทางและรถไฟฟ้า 500 บาท รถไฟ 500 บาท และรถโดยสาร บขส. 500 บาท ซึ่งแต่ละประเภทไม่สามารถใช้ทดแทนกันได้ โดยจะตัดยอดทุกเดือน
อย่างไรก็ตาม บัตรแมงมุมมีทั้งหมด 3 ประเภท คือ บัตรบุคคลทั่วไป บัตรนักเรียน/นักศึกษา และบัตรผู้สูงอายุ ซึ่งจะเปิดขายในจุดต่างๆ อาทิ สถานีรถไฟฟ้า ป้ายรถประจำทาง โดยช่วงแรกจะมีราคาค่ามัดจำบัตร 50 บาท แต่ไม่มีค่าธรรมเนียมใดๆ ทั้งสิ้น